CELEX: 32020R0129
Language: fi
Date: 2019-11-26 00:00:00
Title: Komission delegoitu asetus (EU) 2020/129, annettu 26 päivänä marraskuuta 2019, yleisen tullietuusjärjestelmän soveltamisesta annetun Euroopan parlamentin ja neuvoston asetuksen (EU) N:o 978/2012 liitteessä VII olevan 1 kohdan b alakohdassa määritellyn muita heikompaa asemaa koskevan kynnysarvon muuttamisesta

31.1.2020   
               
               
                  FI
               
               
                  Euroopan unionin virallinen lehti
               
               
                  L 27/8
               
            
         KOMISSION DELEGOITU ASETUS (EU) 2020/129,
         annettu 26 päivänä marraskuuta 2019,
         yleisen tullietuusjärjestelmän soveltamisesta annetun Euroopan parlamentin ja neuvoston asetuksen (EU) N:o 978/2012 liitteessä VII olevan 1 kohdan b alakohdassa määritellyn muita heikompaa asemaa koskevan kynnysarvon muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta 25 päivänä lokakuuta 2012 annetun Euroopan parlamentin ja neuvoston asetuksen (EU) N:o 978/2012 (1) ja erityisesti sen 9 artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 978/2012 9 artiklan 1 kohdan a alakohdassa säädetään, että maa, joka saa tullietuuksia yleisessä tullietuusjärjestelmässä (GSP), voi saada kestävää kehitystä ja hyvää hallintoa edistävän erityisen kannustusmenettelyn mukaisia tullietuuksia, jos sitä pidetään talouden yksipuolisuuden ja riittämättömän kansainväliseen kauppajärjestelmään yhdentymisen vuoksi asetuksen (EU) N:o 978/2012 liitteessä VII määriteltynä muita heikommassa asemassa olevana maana.
                  
               
                     (2)
                  
                  
                     Asetuksen (EU) N:o 978/2012 liitteessä VII olevan 1 kohdan b alakohdan mukaisesti maan voidaan katsoa olevan muita heikommassa asemassa, jos sen liitteessä IX lueteltujen tuotteiden unioniin suuntautuvan tuonnin arvo on pienempi kuin 6,5 prosentin kynnysarvo GSP-edunsaajamaista peräisin olevien tuotteiden unioniin suuntautuvan kokonaistuonnin keskimääräisestä arvosta viimeksi kuluneina kolmena peräkkäisenä vuotena.
                  
               
                     (3)
                  
                  
                     Kun GSP-edunsaajamaiden luetteloa muutetaan, asetuksella (EU) N:o 978/2012 siirretään komissiolle valta antaa delegoituja säädöksiä liitteen VII muuttamiseksi, jotta voidaan tarkistaa liitteessä VII olevan 1 kohdan b alakohdassa määriteltyä muita heikompaa asemaa koskevaa kynnysarvoa siten, että heikompaa asemaa koskevan kynnysarvon paino säilyy suhteellisesti samana määritettäessä, onko maita pidettävä heikommassa asemassa olevina, riippumatta GSP-edunsaajamaiden luetteloon tehdyistä muutoksista. Heikompaa asemaa koskevan kynnysarvon paino on asetuksen (EU) N:o 978/2012 liitteen VII mukaisesti GSP-edunsaajamaista peräisin olevien liitteessä IX lueteltujen tuotteiden unioniin suuntautuvan kokonaistuonnin keskimääräinen arvo.
                  
               
                     (4)
                  
                  
                     Komission delegoidulla asetuksella (EU) 2015/602 (2) muutettiin heikompaa asemaa koskevaa kynnysarvoa 2 prosentista 6,5 prosenttiin siten, että muutettua arvoa sovelletaan 1 päivästä tammikuuta 2015.
                  
               
                     (5)
                  
                  
                     Asetuksen (EU) N:o 978/2012 liitteessä II olevaa GSP-edunsaajamaiden luetteloa on muutettu huomattavasti: vuonna 2015 tehdyn muita heikompaa asemaa koskevan kynnysarvon viimeisimmän tarkistuksen ja 1 päivän tammikuuta 2019 välillä luettelosta on poistettu kaksikymmentäyksi maata. Sen vuoksi on aiheellista muuttaa asetuksen (EU) N:o 978/2012 liitteessä VII olevan 1 kohdan b alakohdassa vahvistettua heikompaa asemaa koskevaa kynnysarvoa.
                  
               
                     (6)
                  
                  
                     Asetuksen (EU) N:o 978/2012 liitteessä II olevaan maaluetteloon vuonna 2015 tehdyn muita heikompaa asemaa koskevan kriteerin viimeisimmän tarkistuksen ja 1 päivän tammikuuta 2019 välillä tehtyjen muutosten tuloksena GSP-edunsaajamaista peräisin olevien liitteessä IX lueteltujen tuotteiden unioniin suuntautuvan kokonaistuonnin keskimääräinen arvo olisi pienenemässä 12,2 prosenttia. Jos heikompaa asemaa koskevaa kynnysarvoa korotetaan 6,5 prosentista 7,4 prosenttiin 1 päivästä tammikuuta 2019, asetuksen (EU) N:o 978/2012 liitteessä VII vahvistetun heikompaa asemaa koskevan kynnysarvon paino säilyisi suhteellisesti samana.
                  
               
                     (7)
                  
                  
                     Jotta voidaan ottaa huomioon asetuksen (EU) N:o 978/2012 liitteessä II olevaan maaluetteloon tehtyjen muutosten voimaantulopäivät ja tämän vaikutus edunsaajamaiden heikompaan asemaan, kynnysarvon olisi tultava voimaan 1 päivästä tammikuuta 2019,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan asetuksen (EU) N:o 978/2012 liitteessä VII olevassa 1 kohdan b alakohdassa ilmaisu ”6,5 prosentin kynnysarvo” ilmaisulla ”7,4 prosentin kynnysarvo”.
         
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2019.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 26 päivänä marraskuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 303, 31.10.2012, s. 1.
         
            (2)  Komission delegoitu asetus (EU) 2015/602, annettu 9 päivänä helmikuuta 2015, Euroopan parlamentin ja neuvoston asetuksen (EU) N:o 978/2012 muuttamisesta mainitun asetuksen liitteessä VII olevan 1 kohdan b alakohdassa määritellyn muita heikompaa asemaa koskevan kynnysarvon osalta (EUVL L 100, 17.4.2015, s. 8).